N á v r h

Komuniké

     Vláda Slovenskej republiky na svojom zasadnutí dňa ................... prerokovala a vzala na vedomie Správu z kontroly dodržiavania zákona č. 211/2000 Z. z. o slobodnom prístupe         k informáciám a kontroly plnenia uznesenia vlády SR č. 1078 z 20. decembra 2000 k návrhu opatrení, ktoré stanovujú spôsob prístupu k informáciám v súlade s dokumentom Audit a so zákonom o slobodnom prístupe k informáciám.
    
     Kontrolu  vykonal Úrad vlády SR vo vybraných subjektoch v pôsobnosti Ministerstva vnútra SR,  Ministerstva dopravy, pôšt a telekomunikácií SR, Ministerstva životného prostredia SR a  Ministerstva práce, sociálnych vecí a rodiny SR  ako celoslovenskú akciu na základe uznesenia vlády SR č. 19 zo dňa 12. januára 2005, ktorým bolo schválené „Zameranie kontrolnej činnosti Úradu vlády SR na I. polrok 2005“.
     
     Cieľom predloženého materiálu  je poskytnúť vláde SR súhrnnú správu o stave  dodržiavania zákona o slobodnom prístupe k informáciám a o plnení úloh vyplývajúcich z uznesenia vlády ako aj o množstve poskytovaných informácií.

     Zo súhrnných výsledkov obsiahnutých v správe vyplýva, že vo všetkých kontrolovaných  subjektoch boli vytvorené základné organizačné, personálne a materiálne predpoklady na uplatňovanie zákona o slobode informácií vypracovaním interných vnútroorganizačných riadiacich noriem a ich uplatňovaním.

    V úradoch životného prostredia, úradoch cestnej dopravy a pozemných komunikácií a  úradoch práce a sociálnych vecí bolo zistené nezabezpečenie zverejnenia informácií spôsobom umožňujúcim hromadný prístup – prostredníctvom siete internet. V procese sprístupňovania informácií kontrolné zistenia poukazujú na nedostatky v oblasti zákonom predpísaných  náležitostí žiadostí, vo vybavovaní žiadostí a vo vedení evidencie žiadostí zákonom predpísaným spôsobom tak, aby poskytovala údaje potrebné pre kontrolu vybavovania žiadostí. Kontrolou vnútorného kontrolného systému v subjektoch kontroly bolo zistené, že vo väčšine kontrolovaných subjektov neboli vykonávané vnútorné kontroly so zameraním na dodržiavanie zákona o slobodnom prístupe k informáciám.

     Výsledné  materiály z kontroly, z ktorých vychádza správa, boli prerokované v súlade so zákonom NR SR č. 10/1996 Z. z. o kontrole v štátnej správe v znení neskorších predpisov s vedúcimi kontrolovaných subjektov a zodpovednými zamestnancami kontrolovaných subjektov, ktorým bolo uložené prijať opatrenia na odstránenie zistených nedostatkov. Z úrovne vlády SR boli prijaté opatrenia tak, ako sú obsiahnuté v schválenom uznesení.